Diari Oficial de la Generalitat Valenciana


Sumari del DOGV 9268, del 01-02-2022 (2022/469)

RESOLUCIÓ de 18 de gener de 2022, del Rectorat de la Universitat de València, per la qual s'acorda per conveni l'encàrrec de gestió entre l'Agència d'Avalua­ció de la Qualitat i Acreditació i la Universitat de València, per a l'avaluació de l'activitat investigadora de personal docent i investigador contractat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9268

Data del DOGV
:   01-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/469


Data del document
:   18-01-2022

Organisme emissor
:   Universitat de València

Tipus de document
:   Resolució

RESOLUCIÓ de 18 de gener de 2022, del Rectorat de la Universitat de València, per la qual s'acorda per conveni l'encàrrec de gestió entre l'Agència d'Avalua­ció de la Qualitat i Acreditació i la Universitat de València, per a l'avaluació de l'activitat investigadora de personal docent i investigador contractat. [2022/469]  
Amb data 11 de gener de 2022, va ser formalitzat el Conveni entre aquesta Universitat de València i l'organisme autònom Agencia Nacional d'Avaluació de la Qualitat i Acreditació (ANECA) pel qual s'efectua un encàrrec a l'ANECA a fi que avalue l'activitat investigadora del personal docent i investigador contractat de la Universitat de València.  
  
Ates que, segons l'article 11.3.b de la Llei 40/2015, d'1 d'octubre, de règim jurídic del sector públic, és obligatòria la publicació del conveni en el qual es formalitza l'encàrrec de gestió en el butlletí oficial de la comunitat autònoma segons l'administració a que pertanga l'òrgan que encomana i que en el cas de la Universitat de València és el Diari Oficial de la Generalitat Valenciana, en estar adscrita aquesta universitat a la Comunitat Valenciana segons el que s'estableix en l'article 2.1.A de la Llei 412007, de 9 de febrer, de coordinació del sistema universitari valencià.  
És per tot això que aquest rectorat, fent ús de les atribucions conferides per l'article 93 dels Estatuts de la Universitat de València, resol:  
  
Ordenar la publicació en el Diari Oficial de la Generalitat Valenciana de l'encàrrec de gestió formalitzada per conveni entre l'organisme autònom Agencia Nacional d'Avaluació de la Qualitat i Acreditació i la Universitat de València, per a l'avaluació de l'activitat investigadora del personal docent i investigador contractat.  
  
València, 18 de gener de 2022.- La rectora: María Vicenta Mestre Escrivá.  
  
Encàrrec de gestió formalitzat per conveni entre l'organisme autònom agència nacional d'avaluació de la qualitat i acreditació i la universitat de valència per a l'avaluació de l'activitat investigadora de personal docent i investigador contractat.  
  
Reunits  
D'una part, la Mercedes Siles Molina, en nom i representació de l'organisme autònom Agència Nacional d'Avaluació de la Qualitat i Acreditació (ANECA), CIF X1684735G. Hi intervé en qualitat de directora, nomenada pel Consell Rector de l'ANECA (Resolució de 19 de febrer de 2020, de la Presidència del Consell Rector, per la qual es publica el nomenament, BOE de 29.02.2020), i hi actua en virtut de les atribucions que li atribueix l'article 16 de l'Estatut de l'organisme autònom ANECA, aprovat pel Reial decret 1112/2015, d'11 de desembre.  
D'una altra part, la Sra. M. Vicenta Mestre Escrivà, rectora de la Universitat de València, que hi actua en nom i representació d'aquesta universitat, CIF P7496452D, amb seu a l'av. Blasco Ibáñez, 13, 46969 València, d'acord amb les atribucions que li confereix l'article 93 dels Estatuts de la Universitat, aprovats pel Decret 128/2004, de 30 de juliol, del Consell de la Generalitat Valenciana i publicats en el DOGV (2004/8213) de 3 d'agost de 2004, modificats per Decret 45/2013, de 28 de març, després del seu nomenament amb data 06.04.2018 per Decret 41/2018, de 6 d'abril, del Consell, publicat en el DOGV de 10.04.2018.  
  
  
Exposen que,  
  
1. ANECA, a través de la Comissió Nacional Avaluadora de l'Activitat Investigadora (d'ara endavant CNEAI), de conformitat amb el que preveu el Reial decret 1112/2015, d'11 de desembre, pel qual s'aprova l'Estatut de l'organisme autònom ANECA, realitza l'avaluació de l'activitat investigadora dels funcionaris de carrera i interins dels cossos docents universitaris d'universitats públiques i dels organismes públics d'investigació de l'Administració general de l'estat, de conformitat amb el que disposa l'article 2.4.2. del Reial decret 1086/1989, de 28 d'agost, sobre retribucions del professorat universitari, en la redacció donada per la disposició final primera U del Reial decret 1112/2015, d'11 de desembre.  
2. Les universitats públiques necessiten disposar d'un sistema d'avaluació del seu professorat contractat que siga equiparable al sistema d'avaluació del seu personal docent i investigador amb la condició de funcionari de carrera i interí de la universitat pública. Aquesta equiparació ho és quant a l'avaluació mateixa considerada, que és aliena, però, al que estableix el Reial decret 1086/1989, de 28 d'agost, sobre retribucions del professorat universitari, per al personal docent funcionari de carrera, així com al que preveu l'article 55 de la Llei orgànica 6/2001, de 21 de desembre, d'universitats.  
3. ANECA i la Universitat de València tenen un interès comú en la millora de la qualitat del personal docent i investigador, i que la Universitat de València està interessada a poder tenir aquest sistema d'avaluació del seu professorat contractat no funcionari. Per això, ambdues parts, amb data 27 de juny de 2017, van signar un encàrrec per conveni mitjançant el qual la Universitat va encarregar a ANECA l'avaluació per la CNEAI de l'activitat investigadora del professorat contractat doctor permanent. Igualment, amb posterioritat, van signar, amb data 8 de maig de 2018, una addenda a l'esmentat encàrrec pel qual totes les referències que s'hi facen al professorat contractat doctor permanent de la Universitat s'entenen que són aplicables al professorat contractat doctor interí.  
  
4. Atès que l'encàrrec citat venç pròximament i que la Universitat de València considera necessari disposar d'aquest sistema d'avaluació, es requereix formalitzar un nou encàrrec per conveni perquè ANECA puga realitzar les avaluacions de l'activitat investigadora del personal docent i investigador contractat que necessite la Universitat.  
5. La CNEAI no realitza a través d'aquest conveni, en cap cas, l'avaluació del personal docent i investigador contractat de la Universitat de València a l'efecte de percepció de les retribucions complementàries lligades a mèrits individuals, docents, investigadors i de gestió a què es refereix l'article 55 de la Llei orgànica 6/2001, de 21 de desembre, d'universitats. D'aquesta manera, no es distorsiona el model de carrera docent i investigadora que estableix la Llei orgànica 6/2001, de 21 de desembre, i que reafirma la modificació operada per la Llei orgànica 4/2007, de 12 d'abril.  
Per tot plegat, ANECA i la Universitat de València acorden subscriure el present encàrrec formalitzat per conveni, a l'empara del que disposa l'article 11 de la Llei 40/2015, d'1 d'octubre, de règim jurídic del sector públic, que es regeix per les següents  
  
Clàusules  
  
Primera. Objecte  
L'objecte d'aquest encàrrec és que la CNEAI avalue l'activitat investigadora del personal docent i investigador contractat de la Universitat de València, i en concret de les figures que la Universitat establisca en la corresponent convocatòria.  
De conformitat amb això, la convocatòria per a l'avaluació d'aquesta activitat investigadora per la CNEAI la fa la Universitat de València, ja que és competència seua.  
Els comitès de la CNEAI realitzen aquesta avaluació mitjançant la corresponent emissió de l'informe tècnic i sota criteris idèntics a aquells que la CNEAI aplica en cada moment en les seues avaluacions de sexennis.  
  
Segona. Obligacions de la Universitat de València  
Les obligacions de la Universitat de València són:  
1. Fer la convocatòria per al reconeixement de l'activitat investigadora del personal docent i investigador contractat permanent i temporal que considere.  
Aquesta convocatòria ha de coincidir amb la data de la convocatòria que anualment fixa la CNEAI per a l'avaluació de l'activitat investigadora del professorat funcionari.  
La Universitat ha d'indicar en la seua convocatòria l'obligatorietat de les persones sol·licitants de presentar la sol·licitud en els seus registres.  
2. Remetre a ANECA una llista amb les sol·licituds presentades que s'han d'avaluar, en la forma que s'estableix en la clàusula cinquena.  
3. Resoldre els procediments d'avaluació de l'activitat investigadora, així com assumir tots els actes administratius i resolucions que de la tramitació de la convocatòria puguen sorgir, ja que és competència seua.  
  
4. Quan s'interpose recurs contra la resolució dels procediments d'avaluació de l'activitat investigadora, la Universitat de València pot sol·licitar informe dels comitès tècnics de la CNEAI. Posteriorment, la Universitat ha de dictar la resolució administrativa que pose fi al recurs.  
  
  
Tercera. Obligacions d'ANECA  
Les obligacions d'ANECA són:  
1. Avaluar les sol·licituds enviades per la Universitat de València en el marc de les activitats realitzades per la CNEAI, tot seguint els seus criteris d'avaluació. Així, ha de posar a la disposició del personal docent i investigador contractat de la Universitat que es reculla en la convocatòria l'aplicació telemàtica que utilitza per a la petició de l'avaluació de l'activitat investigadora del personal docent i investigador funcionari de carrera.  
2. Emetre, a través dels comitès de la CNEAI, un informe tècnic per cada sol·licitud d'avaluació de l'activitat investigadora.  
3. En l'informe tècnic, l'obra sotmesa a valoració es qualifica dins de la forqueta de 0 a 10. L'informe tècnic ha de ser remès posteriorment a la Universitat.  
4. Establir el procediment que s'ha de seguir en l'avaluació del personal docent i investigador de la Universitat. Aquest procediment ha de respectar els criteris, els terminis i les normes aplicables en el procediment general d'avaluació de l'activitat investigadora del professorat funcionari de la Universitat.  
5. Emetre informe en cas d'eventuals impugnacions que es puguen realitzar, segons que es preveu en la clàusula anterior.  
  
Quarta. Compensació de despeses derivades de l'encàrrec  
La Universitat de València ha de compensar ANECA per les despeses que haja tingut en la realització d'aquesta avaluació, que són finançades a càrrec del capítol 2 del seu pressupost (secció 33 programa 322C article 23).  
ANECA ha d'emetre una liquidació de despeses del conveni, en la qual s'ha de fer constar les sol·licituds avaluades per la CNEAI i l'import que ha de pagar la Universitat de València. Cada sol·licitud té un cost de 200 euros.  
La Universitat de València ha d'ingressar l'import de les liquidacions, com a conseqüència dels informes realitzats per la CNEAI de conformitat amb el que es preveu en aquest conveni, en el compte corrent amb número d'IBAN ES06 3782 6140 47 0203884406 obert a nom de l'organisme autònom en l'entitat bancària Banco Santander, després de l'emissió per ANECA de la factura que legalment corresponga.  
Els membres dels comitès tècnics d'avaluació de la CNEAI perceben assistències a càrrec del pressupost d'ANECA, sempre de conformitat amb el que disposen els articles 27 i següents del Reial decret 462/2002, de 24 de maig, sobre indemnitzacions per raó del servei i amb els límits que hi estableix el Ministeri d'Hisenda en la resolució de la Secretaria d'Estat de Pressupostos i Despeses de 16 de juny de 2021, o les corresponents autoritzacions aprovades a aquest efecte durant la vigència d'aquest encàrrec. En cap cas, la Universitat de València ha d'abonar les despeses d'assistència dels membres dels comitès d'avaluació de la CNEAI.  
  
Quinta. Sol·licituds d'avaluació  
Les persones sol·licitants d'avaluació han d'utilitzar la plataforma electrònica proporcionada per ANECA per a realitzar la sol·licitud i registrar-la, i la Universitat de València es compromet a enviar a ANECA una única llista editable i ordenada alfabèticament, durant el mes següent a l'acabament del termini, on s'identifiquen les sol·licituds que s'han d'avaluar en virtut de l'encàrrec, juntament amb la informació següent: nom de la universitat/raó social, NIF, domicili fiscal, persona de contacte, òrgan gestor, unitat tramitadora, oficina comptable i òrgan proponent, i qualsevol altra informació rellevant per a la facturació de les sol·licituds avaluades. ANECA no admetrà les sol·licituds presentades en la plataforma que no figuren en la llista.  
La llista ha de ser remesa per correu electrònic al compte gnsmnc.jspnv@shwdt.zc. En l'assumpte s'ha d'escriure «Sol·licituds avaluables any XXXX», sent «XXXX» l'any de la convocatòria de què es tracte  
La Universitat de València ha d'indicar en la seua convocatòria l'obligatorietat de les persones sol·licitants de presentar la sol·licitud en els seus registres.  
  
Sisena. Titularitat de la competència  
L'encàrrec de gestió no suposa cessió de titularitat de les competències de les parts, ni dels elements substantius del seu exercici.  
  
La Universitat de València ha dictar els actes o resolucions que donen suport, o en els quals s'integre, a l'activitat material concreta objecte de l'encàrrec de gestió regulada en aquest conveni.  
  
Setena. Protecció de dades personals  
La Universitat de València és responsable de tractament i ha de posar a la disposició d'ANECA les dades personals de les persones sol·licitants necessàries per a fer possible l'avaluació a què es refereix aquest conveni. ANECA, encarregada del tractament, es compromet a tractar les dades amb aquesta única i exclusiva finalitat. Una vegada realitzada l'avaluació, ANECA ha de tornar les dades proporcionades per la Universitat, juntament amb cada informe d'avaluació, i suprimir les còpies existents, llevat que se'n requerisca la conservació en virtut del dret de la Unió Europea o d'Espanya.  
D'acord amb el que preveu l'article 6.1.e del Reglament (UE) 2016/679, del Parlament Europeu i del Consell de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, pel qual es deroga la Directiva 95/46/CE (Reglament general de protecció de dades, d'ara endavant RGPD), el tractament de les dades referides en el paràgraf anterior és necessari per al compliment d'una missió realitzada en interès públic per part de la Universitat, concretament, la garantia de la qualitat establerta com a fi essencial de la política universitària en l'article 31 de la Llei orgànica 6/2001, de 21 de desembre, la Universitat de València ha de facilitar a cada persona avaluada, en el moment de la recollida de les dades, la informació que preveu l'article 13 del RGPD.  
  
ANECA no ha d'aplicar les dades ni les ha d'utilitzar amb una finalitat diferent a la que preveu aquest conveni, ni les ha de comunicar, ni tan sols no per a la seua conservació, a unes altres persones, exceptuant els avaluadors i avaluadores encarregats de l'avaluació. Així mateix, es compromet a no realitzar cap cessió d'aquestes dades i ha d'observar en tot moment, en relació amb les dades de caràcter personal que li puguen ser lliurades per a la realització dels treballs d'avaluació, el deure de confidencialitat i secret professional que disposa l'article 28.3.b del RGPD, com també la Llei orgànica 3/2018, de 5 de desembre, de protecció de dades personals i garantia dels drets digitals, i la resta de normes aplicables a aquesta matèria, de conformitat amb els quals ANECA ha de garantir que els seus avaluadors que puguen accedir a aquestes dades es comprometen a respectar aquesta confidencialitat.  
No és possible realitzar subcontractacions a tercers del servei que l'encàrrec del tractament presta al responsable del tractament.  
ANECA manifesta que compleix la normativa vigent en matèria de protecció de dades de caràcter personal i, en particular, el RGPD i la resta de disposicions vigents en la matèria. Les mesures de seguretat implantades en ANECA es corresponen amb les que preveu l'annex II (Mesures de seguretat) del Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'administració electrònica.  
ANECA ha de notificar a la Universitat, sense dilació indeguda i a través de l'adreça de correu electrònic que aquesta li indique, les violacions de la seguretat de les dades personals al seu càrrec de què tinga coneixement, juntament amb tota la informació rellevant per a la documentació i comunicació de la incidència. Així mateix, ha de posar a la disposició de la Universitat tota la informació necessària per a demostrar el compliment de les obligacions que estableix l'article 28 del RGPD, així com per a permetre i contribuir a la realització d'auditories, incloses inspeccions, per part del responsable o d'un altre auditor autoritzat per aquest responsable.  
Sense perjudici del que disposa l'article 82 del RGPD, si ANECA infringeix el present document i el que disposa aquesta norma quan determina les finalitats i els mitjans del tractament, serà considerat responsable del tractament respecte a aquest tractament.  
  
Octava. Extinció  
Aquest encàrrec s'extingeix pel compliment del seu objecte o per incórrer en alguna causa de resolució.  
Són causes de resolució:  
a) El transcurs del termini de vigència de l'encàrrec sense que se n'haja acordat la pròrroga.  
b) Per mutu acord dels signants.  
c) Per circumstàncies que facen impossible o innecessària la realització de les actuacions objecte d'aquest conveni.  
d) Per l'incompliment de les obligacions i compromisos assumits per algun dels signants. En aquest cas, una de les parts ha d'avisar l'altra de l'obertura d'un termini de vint dies per evitar-ne, si és possible, l'extinció. Si transcorregut el termini indicat en el requeriment persisteix l'incompliment, la part que el va dirigir ha de notificar a l'altra part la concurrència de la causa de resolució i el conveni s'ha d'entendre com a resolt, la qual cosa no comporta dret a indemnització.  
e) Per decisió judicial declaratòria de la nul·litat del conveni.  
f) Qualsevol altra causa prevista en l'ordenament jurídic.  
  
Novena. Modificació  
El present encàrrec formalitzat per conveni pot ser modificada de mutu acord, a sol·licitud de qualsevol de les parts.  
  
Desena. Vigència  
El present conveni que formalitza l'encàrrec es perfecciona per la prestació del consentiment de les parts a través de la seua signatura, i ha de ser publicat en el Diari Oficial de la Generalitat Valenciana, de conformitat amb l'article 11.3 de la Llei 40/2015, d'1 d'octubre. La Universitat de València ha de realitzar la tramitació d'aquesta publicació. Així mateix, s'inscriurà en el Registre de convenis i d'encomandes de gestió del sector públic estatal (RCESPE)  
El conveni té una vigència de quatre anys. En qualsevol moment abans de la finalització d'aquest termini, les parts en poden acordar unànimement la pròrroga per un nou període de fins a quatre anys addicionals o l'extinció.  
  
Onzena. Acabament d'encàrrecs anteriors  
ANECA i la Universitat de València acorden resoldre l'encàrrec subscrit per totes dues parts per a l'avaluació de l'activitat investigadora del professorat de la Universitat amb data 27 de juny de 2017, que es declara consegüentment resolt i extint.  
  
Dotzena. Règim jurídic i resolució de controvèrsies que puga plantejar la seua execució  
Aquest conveni és un encàrrec de gestió dels que preveu l'article 11 de la Llei 40/2015, d'1 d'octubre, i té naturalesa administrativa.  
  
El seu seguiment el fa una comissió mixta, formada per un representant de cadascuna de les parts, designats pels signants, els quals han de resoldre les controvèrsies que es puguen plantejar sobre la interpretació i l'execució d'aquest conveni. Aquesta comissió mixta es regeix pel que disposen els articles 15 i següents de la Llei 40/2015, d'1 d'octubre. Si no hi ha acord, les parts acorden sotmetre's als jutjats i tribunals de l'ordre jurisdiccional contenciós administratiu.  
  
I en prova de conformitat, ambdues parts subscriuen aquest encàrrec, a un sol efecte, al lloc i en les dates de signatura electrònica. Es considera com a data de formalització la de l'últim signant.  
  
  
Per la Universitat de València, M. Vicenta Mestre Escrivà.  
Per l'Agència Nacional d'Avaluació de la Qualitat i Acreditació, Mercedes Siles Molina.